
Uvod

Polazeći od činjenice da je prevencija, sprječavanje, otkrivanje i suzbijanje nasilja među djecom i mladeži od općeg društvenog značaja, te prihvaćajući obveze iz člana 19. Konvencije o pravima djeteta koja glasi : „Države potpisnice će poduzeti sve odgovarajuće zakonske, društvene i obrazovne mjere da bi se dijete zaštitilo od svih oblika fizičkog ili mentalnog nasilja, povrede ili zlostavljanja, zanemarivanja ili nemarnog postupka, zlouporabe ili izrabljivanja, uključujući seksualno zlostavljanje dok je na brizi roditelja, zakonskih staratelja ili bilo koje druge osobe koje se brinu o djetetu“,

Ministarstvo prosvjete, znanosti, kulture i športa HNŽ
Ministarstvo zdravlja, rada i socijalne skrbi HNŽ
Ministarstvo unutrašnjih poslova HNŽ i

Centri za socijalni rad HNŽ 
P o t p i s u j u 

MEĐUINSTITUCIJSKI      PROTOKOL 
O POSTUPANJU U SLUČAJEVIMA NASILJA U OBRAZOVNIM USTANOVAMA U HERCEGOVAČKO-NERETVANSKOJ ŽUPANIJI
radi utvrđivanja postupaka na uspostavljanju reakcije svih sudionika kako bi se djelovalo na sprječavanje, identificiranje, prijavljivanje, istraživanje, liječenje i slično, u svim slučajevima nasilja u obrazovnim ustanovama, a sve s ciljem da se pruži potrebna potpora prije svega djetetu, ali i onima koji se o djetetu brinu.

Protokol sadrži:
· Definiciju nasilja

· Obveze nadležnih institucija

· Oblike, način i sadržaj suradnje između nadležnih institucija

· Evidenciju nasilja

· Koordinacijsko tijelo 

· Ostale aktivnosti i obveze.

Mjere koje se utvrđuju u okviru Međuinstitucijskog protokola o postupanju u slučajevima nasilja u obrazovnim ustanovama (u daljem tekstu Protokol) temelje se na sljedećim načelima i standardima:

a) Načelo utemeljeno na ljudskim pravima

Ljudska prava su u svim područjima/segmentima ljudskog života i rada osnova mirnog zajedničkog suživota. Ona se tiču svakog pojedinca i zagarantirana su  svakome. Jedan od najvažnijih obrazovnih zadataka je upoznavanje i promocija ljudskih prava.

Svako dijete je jedinstveno ljudsko biće s ljudskim dostojanstvom i ima vlastita prava koja se moraju poštivati i promicati. Mora se uvažavati činjenica da dijete ima drukčije potrebe u odnosu na potrebe odraslih, i da mu je tijekom razgovora potrebna potpora i zaštita. Nijedan razlog ne može biti opravdanje za narušavanje fizičkog i psihičkog integriteta djeteta i ometanje njegovog normalnog razvoja.

b) Načelo zabrane diskriminacije

Načelo zabrane diskriminacije je osnovno načelo koje ima za cilj spriječiti bilo koji oblik isključivanja djece i odraslih. Svi pojedinci, djeca i odrasli, imaju jednaka prava, neovisno o podrijetlu, spolu, vjeroispovijesti, imovinskom ili zdravstvenom stanju, ili bilo kojoj drugoj pripadnosti ili opredjeljenju.

c) Načelo učinkovitosti  – obvezatnost djelovanja nadležnih institucija

Sve institucije su obvezne ne samo poštivati prava svakog pojedinca, već i stvarati uvjete u kojima će svi pojedinci biti u mogućnosti ostvariti svoja prava. Učinkovitost Protokola se temelji na kombiniranoj provedbi različitih mjera svih struktura vlasti koje su definirane  u skladu s ciljevima koje obvezno provode institucije nadležne za različite sektore djelovanja (socijalnu i zdravstvenu zaštitu, obrazovanje, pravosuđe i medije).

d) Načelo interdisciplinarnog i multisektoralnog pristupa
Nasilje predstavlja složen problem i zahtijeva visok stupanj sinkronizacije i planiranja djelovanja. Ovo načelo uključuje više različitih disciplina i vještina koje su u pravilu podijeljene i raspoređene u nekoliko sektora, te je pristup interdisciplinarnog rada najučinkovitija mjera koja se treba primjenjivati i u okvirima ovoga Protokola.

e) Osnovni standard zaštite od nasilja u školi

Ovaj standard podrazumijeva neprihvaćanje bilo kojeg oblika kulturalnog, strukturalnog i osobnog nasilja u obrazovnom sustavu, obvezu razvoja preventivnih programa protiv nasilja, obrazovanje o borbi protiv nasilja i izradu postupaka protiv počinitelja nasilja.

f) Osnovni standard zdravog i sigurnog odgojno-obrazovnog okruženja 

Ovaj standard predstavlja osiguranje nesmetanog boravka članova školske zajednice, učenika/učenica, nastavnog osoblja i trećih lica u školskim prostorima i školskim aktivnostima, kao i razvoj postupaka koji će osigurati zdravo i sigurno odgojno-obrazovno okruženje kao temelj školskog života i očuvanje zajedničkih etičkih vrijednosti, dostojanstva i integriteta svih pojedinaca u školskom procesu.

Pravni okvir

1. Konvencija o pravima djeteta

2. Konvencija o cyber kriminalu

3. Okvirna konvencija za zaštitu nacionalnih manjina

4. Konvencija Vijeća Europe o zaštiti djece od seksualnog iskorištavanja i seksualne zlouprabe
5. Okvirni zakon o osnovnom i srednjem obrazovanju („Službeni glasnik BiH“, 18/2003)

6. Zakon o osnovnom odgoju i obrazovanju („Službene novine HNŽ“)

7. Zakon o srednjem odgoju i obrazovanju („Službene novine HNŽ“)

8. Strategija za borbu protiv nasilja nad djecom 2012-2015 BiH 

9. Strategija protiv maloljetničkog prijestupništva u BiH („Službene novine BiH“ 14/08)

10. Rezolucija o sprječavanju maloljetničke delinkvencije i postupanju u slučaju nasilja među djecom i mladeži („Službene novine F BiH“ 10/08)

11. Zakon o osnovama socijalne zaštite, zaštite civilnih žrtava rata i zaštite obitelji s djecom („Službene novine F BiH“ 16/99) 

12. Obiteljski zakon FBiH („Službene novine FBiH, br: 36/03, 37/03, 21/04, 69/04, 18/05 i 42/10)

13. Zakon o zabrani diskriminacije BiH („Službene novine BiH“ 59/09) 
14. Zakon o zaštiti od nasilja u obitelji FBiH(„Službene novine F BiH“ 20/13)
15. Krivični zakon BIH ( „Služeni glasnik BiH“ br.37/3)

16. Zakon o krivičnom postupku FBiH (Službene novine FBiH, br: 35/03, 56/04,37/03,78/04,28/05, 55/06, 27/07, 53/07, 9/09,12/10)

17. Zakon o prekršajima FBiH („Službene novine FBiH, broj:32/06)

18. Protokol o postupanju institucija u slučaju nasilja u obitelji za područje HNŽ
1. Definicija nasilja

Svjetska zdravstvena organizacija 2002. godine definirala je nasilje kao:

„Namjerno korištenje fizičke snage i moći, prijetnjom ili djelovanjem prema samome sebi, prema drugoj osobi ili prema skupini ljudi ili cijeloj zajednici, što bi moglo rezultirati ili rezultira povredom, smrću, psihološkim posljedicama, nerazvijenošću ili deprivacijom.“

 Definicija nasilja među djecom i mladeži
Nasiljem među djecom i mladeži smatra se svako namjerno fizičko ili psihičko ponašanje usmjereno prema djeci i mladima od strane njihovih vršnjaka učinjeno s ciljem povrjeđivanja, a koje se, neovisno o mjestu izvršenja, može razlikovati po obliku, težini, intenzitetu i vremenskom trajanju i koje uključuje ponavljanje istog obrasca i održava neravnopravan odnos snaga  (jači protiv slabijeg ili skupina protiv pojedinca) i koje ima za posljedicu ugrožavanje zdravlja, razvoja i dostojanstva ličnosti žrtve.

Nasiljem nad djecom se smatra neprimjereno, neetičko i nemoralno ponašanje prema djeci i mladeži, kao i  svi oblici zanemarivanja i zlostavljanja kojima se (ne)svjesno i nasilno sprječava njihov zdrav razvoj i optimalno funkcioniranje.

Zapuštenim djetetom se smatra svako dijete koje ima manje od osamnaest godina i o kojemu se roditelji ili bilo koja druga odgovorna osoba ne brinu, uključujući brigu o odgoju i obrazovanju, njezi, prehrani, poticanju i ohrabrivanju, socijalnoj prilagođenosti i emocionalnim potrebama, toleranciji ili bilo kojoj drugoj odgovornosti o dobrobiti djeteta.

Zlostavljanjem djece i mladeži smatraju se svi agresivni i najčešće namjerni grubi postupci prema njima.

Nasiljem nad djecom i mladeži smatra se:

· namjerno prouzročeni fizički napad u bilo kojem obliku, primjerice, udaranje, guranje, gađanje, šamaranje, čupanje, zaključavanje, napad različitim predmetima, pljuvanje i slično, bez obzira je li kod napadnutog djeteta nastupila tjelesna povreda.

· psihičko, emocionalno i socijalno nasilje prouzročeno ponavljanim ili trajnim negativnim postupcima od strane pojedinca ili skupine. Negativni postupci su: ogovaranje, nazivanje pogrdnim imenima, ismijavanje, zastrašivanje, izrugivanje, namjerno zanemarivanje i isključivanje iz skupine kojoj pripada ili isključivanje i zabranjivanje sudjelovanja u različitim aktivnostima s ciljem nanošenja patnje ili boli, širenje glasina s ciljem izolacije djeteta od ostalih učenika, oduzimanje stvari ili novca, uništavanje ili oštećivanje djetetovih stvari, ponižavanje, naređivanje ili zahtijevanje poslušnosti ili na drugi način dovođenje djeteta u podređeni položaj, kao i sva druga ponašanja počinjena od djeteta ili mlađe osobe kojima se drugom djetetu namjerno nanosi fizička i duševna bol ili sramota.

· Seksualno nasilje podrazumijeva svaki vid verbalnog, gestovnog ili fizičkog kontakta sa seksualnim sadržajem, s ciljem uznemiravanja i namjernog nanošenja fizičke ili duševne boli i sramote djetetu. Ono predstavlja najgoru vrstu demonstracije moći.

· Nasilje putem zlouporabe informacijskih tehnologija (cyberbullying) se odnosi na vrijeđanje, uznemiravanje, slanje prijetećih i uvredljivih poruka, lažno predstavljanje, poticanje na mržnju i nasilje, navođenje žrtve da iznosi osobne podatke, otkrivanje obiteljskih prilika, snimanje i nedopušteno objavljivanje sadržaja na društvenim mrežama. Ono što ga razlikuje od drugih vrsta nasilja je činjenica da djeca mogu biti izložena i tamo gdje su do sada bila potpuno sigurna i da ono može trajati 24 sata svakog dana u tjednu i da nepoznati počinitelj kod djeteta stvara dodatni strah i nesigurnost.

Nasilje podrazumijeva 6 definiranih čimbenika:

1. namjera da se nanese povreda ili šteta

2. intenzitet i trajanje (ponavljanje nasilničkog ponašanja)

3. moć nasilnika (nesrazmjer moći s obzirom na dob, snagu, brojčanu nadmoć)

4. ranjivost i nemoć žrtve

5. manjak potpore
6. posljedice
Nužno je razlikovati nasilje (zlostavljanje) među djecom i mladeži od običnog sukoba vršnjaka. Obični sukob vršnjaka ima sljedeća obilježja:

1. nema elemenata navedenih za nasilništvo: radi se o sukobu vršnjaka koji oni ne rješavaju na miran način, nego na neki drugi način; ne postupaju jedan prema drugome s namjerom ozljeđivanja ili nanošenja štete; nema nesrazmjera moći; nema težih posljedica za djecu u sukobu

2. djeca ne inzistiraju da mora biti po njihovom pod svaku cijenu

3. mogu dati razloge zašto su u sukobu

4. ispričaju se ili prihvate rješenje u kojemu nema pobjednika i poraženog

5. slobodno pregovaraju kako bi zadovoljili svoje potrebe

6. mogu promijeniti temu i otići iz situacije u kojoj je došlo do sukoba.

PRAVA I OBVEZE

Obrazovne ustanove
1. Škola treba osigurati optimalne uvjete za sigurno i nesmetano odvijanje obrazovnog procesa. 

2. Škola treba njegovati kulturu tolerancije i uljudnog međusobnog ponašanja. Škola neće tolerirati agresivnu atmosferu stvorenu uporabom neprihvatljivog jezika komuniciranja, ponašanja ili simbola za koje se podrazumijeva da šire mržnju, prijezir ili predrasude na osnovu  rase, boje kože, nacionalnog podrijetla, godina života, vjeroispovijesti, kulture, bračnog stanja, spola ili  invaliditeta, a koji mogu biti izvor nastanka nasilja.

 Prava i obveze učenika/učenica
1. Učenici/učenice imaju pravo na kvalitetno obrazovanje, u okviru resursa ponuđenih u školi, koje zadovoljava njihove individualne potrebe, kao i pravo da uče u sigurnoj sredini.

2. Učenici/učenice imaju obvezu izvršavati svoje zadatke, sudjelovati u aktivnostima škole i poštivati prava djece i odraslih.

Prava i obveze nastavnog osoblja

1. Nastavno osoblje ima pravo na poštivanje i pomoć svih suradnika, uprave škole, učenika i roditelja/staratelja učenika/učenica.

2. Nastavno osoblje ima odgovornost prezentirati obrazovni materijal i prenijeti iskustvo na način koji odgovara sposobnostima učenika i poštivati osobnost i dostojanstvo učenika i odraslih.

Prava i obveze roditelja/staratelja

1. Roditelji/staratelji imaju pravo na sudjelovanje u planiranju i provedbi svih procedura koje su sastavni dio Protokola o postupanju u slučaju nasilja u školama.

2. Roditelji imaju obvezu u svome djetetu razviti osjećaj odgovornosti, poštivanja drugih i razvoj osobne  potrebe za obrazovanjem.

Prava i obveze ravnatelja/ravnateljica škola
1. Ravnatelj/ravnateljica škole ima pravo očekivati i zahtijevati od svih sudionika školskoga procesa da poštuju pravila Protokola o postupanju u slučaju nasilja i ostala školska pravila.

2. Ravnatelj/ravnateljica ima obvezu pomagati u stvaranju i održavanju pozitivne atmosfere u školi, u kojoj će se poštivati prava svih sudionika u školskom procesu.

Nadležnosti nad učenicima/učenicama

1. Učenici/učenice škole su u nadležnosti odgovornih lica i nastavnog i rukovodećeg osoblja sve dok se nalaze u školi ili školskoj zgradi, na školskom terenu, sudjeluju u nastavnim i drugim školskim aktivnostima.

2. Izvan škole učenici/učenice su u nadležnosti roditelja, a u slučaju nasilja, i po potrebi, centara za socijalni rad, policijskih uprava i domova zdravlja.
2. Obveze nadležnih institucija/ustanova

A) ODGOJNO-OBRAZOVNE USTANOVE
U slučaju nasilja među djecom SVI zaposlenici škole su dužni:

1)  odmah prekinuti nasilno ponašanje 

2) pružiti pomoć i potporu učeniku koji je doživio nasilje

3) obavijestiti o događaju razrednika, pedagoga i ravnatelja škole.

U slučaju prijave nasilja ili dojave o nasilju, osoba koja je ovlaštena ili stručna osoba za koordinaciju aktivnosti vezanih za problematiku nasilja u odgojno-obrazovnoj ustanovi, koji imenuje odgojno-obrazovna ustanova, dužna je:

· Odmah poduzeti sve mjere da se zaustavi i prekine nasilno postupanje prema djetetu, a u slučaju potrebe zatražiti pomoć drugih radnika odgojno-obrazovne ustanove ili po potrebi pozvati policiju.

· Ukoliko je dijete povrijeđeno u mjeri koja zahtijeva liječničku intervenciju ili pregled, ili se prema okolnostima slučaja može razumno pretpostaviti ili posumnjati da su takva intervencija ili pregled potrebni, odmah pozvati službu hitne pomoći ili na najbrži mogući način, koji ne šteti zdravlju djeteta, otpratiti ili osigurati pratnju djetetu od strane stručne osobe liječniku, te pričekati liječničku preporuku o daljem postupanju, te dolazak djetetovih roditelja ili zakonskih zastupnika;

· Odmah po prijavljenom nasilju o tome obavijestiti roditelje djeteta koje je počinilo nasilje ili zakonske zastupnike, te ih upoznati sa svim činjenicama i okolnostima koje su do tada poznate i obavijestiti ih o aktivnostima koje će se poduzeti, te ih pozvati na uključivanje u savjetovanje ili stručnu pomoć unutar škole ili izvan nje (centri za socijalni rad, poliklinika za djecu i mlade, centri za mentalno zdravlje, policija i slično) i obavijestiti ih o obvezi odgojno-obrazovne ustanove da slučaj prijavi nadležnom centru za socijalni rad, policiji ili drugim nadležnim institucijama.

· Po prijavi, odnosno dojavi o nasilju odmah obaviti razgovor s djetetom koje je žrtva nasilja, a u slučaju da je postojala liječnička intervencija, uz dogovor s liječnikom, čim to bude moguće. Ovi razgovori s djetetom obavljaju se uvijek u nazočnosti nekog od stručnih suradnika odgojno-obrazovne ustanove, a na način da se postupa posebno pažljivo, poštujući djetetovo dostojanstvo i pružajući mu potporu;

· Roditeljima ili zakonskim zastupnicima djeteta koje je žrtva vršnjačkog nasilja dati obavještenja o mogućim oblicima savjetodavne i stručne pomoći djetetu u odgojno-obrazovnoj ustanovi i izvan nje, a s ciljem potpore i osnaživanja djeteta, te prevazilaženja traumatičnog doživljaja;

· Obaviti razgovor s drugom djecom ili odraslim osobama koje imaju saznanje o učinjenom nasilju, te utvrditi sve okolnosti vezane uz oblik, intenzitet, težinu i vremensko trajanje nasilja;

· Ukoliko se radi o naročito teškom obliku, intenzitetu ili dužem vremenskom trajanju nasilja, koje može izazvati traumu i kod druge djece, koja su vidjela nasilje, savjetovati se s nadležnom stručnom službom radi pomoći djeci, svjedocima nasilja;

· Što žurnije obaviti razgovor s djetetom koje je počinilo nasilje u nazočnosti stručne osobe, ukazati djetetu na neprihvatljivost i štetnost takvoga ponašanja, te ga savjetovati i poticati na promjenu takvoga ponašanja, a tijekom razgovora osobito obratiti pozornost iznosi li dijete neke okolnosti koje bi ukazivale da je dijete žrtva zanemarivanja ili zlostavljanja u svojoj obitelji ili izvan nje, u kojem slučaju će se odmah obavijestiti centar za socijalni rad, a po potrebi ili sumnji na počinjenje kažnjive radnje obavijestiti policija ili nadležno tužilaštvo;
· Poduzeti sve mjere za pomirenje i stvaranje tolerantnog, prijateljskog ponašanja u odgojno-obrazovnoj ustanovi;

· O poduzetim aktivnostima, razgovorima, izjavama, te svojim zapažanjima napraviti službene zabilješke, kao i voditi odgovarajuće evidencije zaštićenih podataka koje će dostaviti na zahtjev drugim nadležnim tijelima;
· U slučaju da je nasilje počinio roditelj ili neka druga odrasla osoba izvan škole, škola je dužna pozvati policiju;
· Škola će pozvati policiju i u slučaju da je nasilje izvršio učenik ili nastavnik, a procijeni se da je riječ o krivičnom djelu ili teškom prekršaju;
· Ako je riječ o prijetnjama nasiljem ili nasilju u školi, zbog čega je škola uključila i policiju, o takvim situacijama je potrebno pismenim putem obavijestiti nadležno Ministarstvo prosvjete.

 MINISTARSTVO PROSVJETE, ZNANOSTI, KULTURE I ŠPORTA HNŽ

Ministarstvo prosvjete, znanosti, kulture i športa dužno je, putem redovitih školskih izvješća i neposrednim uvidom, a u suradnji s Pedagoškim zavodom i Zavodom za školstvo Mostar pratiti provedbu Programa prevencije i suzbijanja nasilja, koji obuhvaća izradu školskih akcijskih planova kao obveznih dijelova Godišnjeg programa rada škola, primjenu Protokola o postupanju u slučajevima nasilja u školama i postupanju prema Smjernicama donesenim u školskoj 2013/14. godini. Protokol o postupanju u slučaju nasilja u školi objavljen u „Službenim novinama HNŽ“ broj: 8/12 sastavni je dio Međuinstitucijskog protokola o postupanju u slučaju nasilja u obrazovnim ustanovama i važeći je za sve škole prilikom rješavanja slučajeva nasilja u školi.
B / CENTRI ZA SOCIJALNI RAD

U slučaju prijave nasilja ili dojave o nasilju, koja je upućena od strane odgojno-obrazovne ustanove, policije, ombudsmena, djeteta, njegovog roditelja, zakonskog zastupnika ili neke treće osobe, centar za socijalni rad dužan je:

· Po prijamu prijave ili obavještenja kontaktirati stručne suradnike odgojno-obrazovne ustanove (pedagoga, socijalnog radnika, psihologa), te s ostalim osobama koje bi mogle dati relevantnu informaciju i utvrditi činjenično stanje o svim okolnostima počinjenog nasilja;
· Pribaviti podatke o svim okolnostima, naročito obliku, intenzitetu, težini i vremenskom trajanju nasilja;
· U suradnji sa stručnim licem iz obrazovne ustanove pozvati roditelje, odnosno staratelje djeteta žrtve i djeteta počinitelja nasilja;
· Na primjeren način obaviti razgovor radi stjecanja uvida u obiteljske i druge prilike djeteta i tijekom razgovora nastojati doznati je li dijete izvrgnuto bilo kojem obliku nasilja  ili zanemarivanja u svojoj obitelji ili izvan nje;
· Načiniti socijalnoanamnestičke podatke o obiteljskim uvjetima u kojima dijete žrtva i počinitelj nasilja žive;
· Upoznati roditelje, odnosno zakonske zastupnike djeteta počinitelja nasilja s neprihvatljivošću i štetnošću takvoga ponašanja i obavijestiti ih o nadležnostima centra za socijalni rad za zaštitu prava i interesa djeteta;
· Radi zaštite djetetovih prava i što žurnijeg otklanjanja uvjeta koji doprinose nasilnom ponašanju djeteta, izreći primjerene mjere obiteljsko-pravne zaštite;
· U slučaju sumnje na zlostavljanje ili zanemarivanje djeteta od strane roditelja ili zakonskih zastupnika, podnijeti prekršajne, odnosno kaznene prijave;
· U suradnji sa stručnim licima obrazovne ustanove napraviti plan psihosocijalnog tretmana za žrtvu nasilja i nasilnika koji će se odvijati uz pristanak roditelja ili staratelja;
· Redovito nadzirati preporučeno postupanje roditelja prema djetetu, te obaviti odgovarajuće provjere i izvide, kao i pratiti djetetovo ponašanje u odgojno-obrazovnoj ustanovi ili u drugoj sredini gdje boravi, a naročito pratiti je li dijete i dalje nasilno, kako bi se poduzele primjerene mjere obiteljsko-pravne zaštite djeteta;
· U slučaju da od bilo koga i na bilo koji način (pisanim putem, usmenom dojavom, putem telefona, saznanjem iz medija, tijekom nekog drugog postupka koji se vodi u Centru) sazna o nasilju, osobito o nasilju u obitelji, bez odlaganja izvršiti prijavu policiji, te dostaviti sve primljene informacije o slučaju, a o dojavi i saznanju napraviti službenu zabilješku u koju će unijeti podatke o žrtvi, o nasilniku, te počinjenom nasilju i odmah načiniti spis;
· O svakoj primljenoj prijavi, odnosno obavještenju o nasilju među djecom i mladeži voditi odgovarajuće evidencije zaštićenih podataka, te evidentirati i bilježiti svako postupanje centra za socijalni rad. Centar za socijalni rad će u suradnji s obrazovnim ustanovama kontinuirano pratiti provedbu aktivnosti u sprječavanju pojave vršnjačkog nasilja;
· Na traženje nadležnog tužilaštva ili policije odmah dostaviti svu dokumentaciju koja je od značaja za razjašnjavanje i dokazivanje kažnjive stvari (nalaz i mišljenje psihologa te drugu dokumentaciju o izvršenju poduzetih mjera).
C / POLICIJA
Iako se prema UN Konvenciji o pravima djeteta, djetetom smatra osoba mlađa od 18 godina, u smislu odredaba Krivičnog zakona Bosne i Hercegovine, Krivičnog zakona Federacije Bosne i Hercegovine, Zakona o prekršajima Federacije BiH itd., osobe mlađe od 18 godina smatraju se maloljetnicima i za ovu kategoriju populacije predviđene su posebne procedure postupanja u prekršajnim i kaznenim stvarima.
U okviru ove populacije navedeni zakoni razlikuju: dijete, mlađeg maloljetnika i starijeg maloljetnika, te su propisani načini postupanja policijskih službenika prema svakom od ovih uzrasta. S tim u svezi, dijete je osoba koja u vrijeme izvršenja krivičnog djela ili prekršaja nije navršila 14 godina života – prekršajno i kazneno nije odgovorno i prema njemu se ne može pokrenuti postupak, već se postupa u okviru nadležnosti centara za socijalni rad. Mlađi maloljetnik je osoba koja u vrijeme izvršenja krivičnog djela ili prekršaja  navršila 14, a nije navršila 16 godina; a stariji maloljetnik je osoba koja je u vrijeme krivičnog djela ili prekršaja navršila 16, a nije navršila 18 godina života i prekršajno i kazneno je odgovorna.

Postupanje u slučaju nasilja


U slučaju prijave nasilja ili dojave o nasilju, koja je upućena od strane odgojno-obrazovne ustanove, centra za socijalni rad, ombudsmena, djeteta, njegovog roditelja/staratelja ili neke treće osobe, stručna osoba zadužena za koordinaciju aktivnosti vezanih uz problematiku nasilja nad djecom i maloljetnicima u policijskoj upravi ili postaji ili osoba koja je u slučaju njezine odsutnosti zamjenjuje, dužna je  :

· Žurno uputiti specijaliziranog policijskog službenika za maloljetničku delinkvenciju, a iznimno drugog policijskog službenika na mjesto događaja radi poduzimanja nužnih mjera i radnji, utvrditi sve činjenice i okolnosti vezane uz prijavu, odnosno dojavu, te poduzeti sve potrebne radnje s ciljem pružanja prve pomoći žrtvi radi sprječavanja nastavljanja nasilja, kao i zdravstvenog zbrinjavanja žrtve;
· Pribaviti podatke potrebne za razjašnjavanje slučaja, te utvrditi eventualno postojanje elemenata kažnjive radnje i identificirati počinitelja;
· U slučajevima intervencije policijskih službenika, kada se utvrdi postojanje osnovane sumnje da je počinjen prekršaj ili kazneno djelo, policijski djelatnici postupit će  u skladu s propisima iz svoje nadležnosti;
· Provesti kriminalističku obradu maloljetnih počinitelja nasilja u nazočnosti roditelja ili zakonskih zastupnika, a u slučaju njihove nedostupnosti nadležnih predstavnika centra za socijalni rad, odnosno u skladu s odredbama ZKP;
· U skladu s važećim propisima provesti žurne istražne radnje te, ovisno o okolnostima slučaja, podnijeti kaznenu prijavu nadležnom tužitelju, odnosno podnijeti zahtjev za pokretanje prekršajnog postupka nadležnom sudu uz prijedlog za izricanje primjerenih mjera;
· O primljenoj prijavi, odnosno dojavi o nasilju među djecom i mladeži obavijestiti nadležni centar za socijalni rad radi poduzimanja mjera obiteljsko-pravne zaštite;
· Voditi odgovarajuće evidencije zaštićenih podataka o slučajevima prijave ili obavijesti o nasilju među djecom i mladeži;
· U slučaju da je nasilje počinio roditelj, zaposlenik škole ili neka treća odrasla osoba, policijski službenici će postupiti u skladu s važećim zakonima i propisima kojima je uređeno postupanje policijskih službenika prema počiniteljima kaznenih djela i prekršaja.

D / ZDRAVSTVENE USTANOVE


U slučaju prijave nasilja ili dojave o nasilju, koja je upućena od strane odgojno-obrazovne ustanove, policije, ombudsmena, djeteta, njegovog roditelja/staratelja ili neke treće osobe, imenovana stručna služba za koordinaciju aktivnosti vezanih za problematiku nasilja među djecom i mladeži u zdravstvenoj ustanovi ili ovlaštena osoba, dužna je:

· Odmah po dolasku djeteta u neku zdravstvenu ustanovu (ili ambulantu obiteljske medicine) uraditi detaljan pregled i ustanoviti postojanje eventualnih tjelesnih povreda, te ako iste postoje primjereno ih zbrinuti;
· U slučaju tjelesne povrede obvezno izdati ozljedni list;
· Nakon zbrinjavanja eventualnih tjelesnih povreda, obavijestiti roditelje/staratelja o počinjenom nasilju te uz njihovu suglasnost uputiti dijete u centar za mentalno zdravlje, te u suradnji s roditeljima, a na osnovu procijenjenog psihosocijalnog statusa, planirati tretman;
· Ako je u pitanju dijete koje se ponaša nasilno obvezno uključiti i roditelje/staratelje u proces dijagnosticiranja, planiranja i provedbe tretmana (u ovom segmentu tretiranja nasilnika iznimno je važna suradnja između škole, Centra za socijalni rad i Centra za mentalno zdravlje);
· Takođe, veoma je važno kontinuirano raditi na prevenciji vršnjačkog nasilja u okviru aktivnosti Centara za mentalno zdravlje;
· U slučaju saznanja o počinjenom nasilju u obitelji obvezno, bez odlaganja, obavijestiti policiju i Centar za socijalni rad.
3.    KOORDINACIJSKO TIJELO 

Radi uspostavljanja multidisciplinarnog rada i koorinacijskog djelovanja uspostavlja se koordinacijsko tijelo na razini HNK s ciljem postizanja bolje kvalitete i veće učinkovitosti u prevenciji, pomoći, zaštiti i postupanju u slučaju nasilja.

Međusobna suradnja članova koordinacijskog tijela temelji se na uzajamnom razumijevanju, zajedničkom prepoznavanju problema nasilja kao javnog i društvenog problema.

Članovi koordinacijskog tijela se obvezuju (kao i institucije koje predstavljaju) da će u okviru svojih nadležnosti trajno raditi na zaštiti, prevenciji i sprječavanju nasilja, pravovremeno reagirati  u skladu s propisanim i definiranim mjerama i radnjama.

Članovi Koordinacijskog tijela će održavati redovite polugodišnje sastanke uz mogućnost organiziranja izvanrednih sastanaka u slučaju potrebe, a na inicijativu jednog od članova Koordinacijskog tijela.

Potpisnice Protokola dužne su imenovati predstavnike u Koordinacijsko tijelo na razini Županije.

Koorinacijsko tijelo čine:

· Predstavnik Ministarstva prosvjete, znanosti, kulture i športa HNŽ
· Predstavnik Ministarstva unutarnjih poslova HNŽ
· Predstavnik Ministarstva zdravlja, rada i socijalne skrbi HNŽ
· Predstavnik Centara za socijalni rad

· Predsjednici aktiva ravnatelja osnovnih škola

· Predsjednici aktiva ravnatelja srednjih škola

Mandat Koordinacijskog tijela traje četiri godine i potvrđuje se na sjednici Vlade HNŽ.

Zadaća Koordinacijskog tijela je nadgledati provedbu Protokola, sačiniti godišnje izvješće o nasilju i predstaviti ga na sjednici Vlade HNŽ.

4. OBLICI, NAČIN I SADRŽAJ SURADNJE

Provedba aktivnosti za sprječavanje nasilja u obrazovnom sustavu, kao i ovog Protokola pretpostavlja što hitnije uspostavljanje suradnje nadležnih institucija i drugih tijela koja sudjeluju u sprječavanju, otkrivanju i suzbijanju nasilja u obrazovnom sustavu  (odgojno-obrazovne ustanove, centri za socijalni rad, policija, zdravstvene ustanove, ombudsmeni, pravosudne institucije i jedinice lokalne samouprave.) Pored toga, ovim dokumentom inzistira se na važnosti suradnje roditelja djeteta počinitelja nasilja, škole, centra za socijalni rad, centra za mentalno zdravlje i drugih stručnih službi.

Obveze nadležnih institucija i drugih tijela koje sudjeluju u sprječavanju, otkrivanju i suzbijanju nasilja u školi, u poduzimanju mjera i aktivnosti usmjerenih prema sprječavanju i suzbijanju nasilja su:

· U jedinicama lokalne samouprave uspostaviti tijela za praćenje, suzbijanje i sprječavanje nasilja i održavati redovite sastanke predstavnika nadležnih tijela, odnosno stručnih službi za koordinaciju aktivnosti vezanih za problematiku nasilja, te uspostaviti učinkovite načine suradnje i razmjene značajnih podataka , kako u pogledu pojedinih slučajeva nasilja, tako i o dostignućima u rješavanju problema nasilja među djecom i mladeži)
· Načiniti polugodišnja izvješća i dostaviti ih Koorinacijskom tijelu HNŽ
· U slučaju prijave ili obavještenja o nasilju obvezno dostaviti drugom nadležnom tijelu odgovarajuće podatke o slučaju nasilja i postupanju radi potpunog uvida u poduzete aktivnosti s ciljem sveobuhvatne zaštite djeteta
· Uspostaviti suradnju i razmjenu podataka s drugim jedinicama lokalne samouprave u cilju razmjene iskustava i stvaranja „dobre prakse“

· Uspostaviti suradnju s drugim organizacijama koje bi u konkretnom slučaju mogle pomoći, na primjer s nevladinim udrugama, vjerskim zajednicama, obiteljskim savjetovalištima, medijima, te stručnjacima koji se bave problematikom nasilja.

5.
EVIDENCIJA NASILJA
Kako bi se osigurala učinkovitost procesa postupanja u slučajevima nasilja u obrazovnom sustavu, svaki od potpisnika ovog Protokola će osigurati vođenje posebne evidencije u svom resoru o svim registriranim slučajevima ovakvog ponašanja među mladima.

Za potrebe stvaranja jedinstvene baze podataka o pojavnosti nasilja Koordinacijsko tijelo izradit će jedinstven obrazac evidencije.

6. OSTALE AKTIVNOSTI I OBVEZE
U cilju provedbe aktivnosti na sprječavanju nasilja u obrazovnim ustanovama nužno je o problemu nasilja redovito obavještavati roditelje i djecu, te ih poticati da reagiraju i prijavljuju nasilje, a tijekom nastavnih i izvannastavnih aktivnosti promicati modele nenasilne komunikacije, međusobne tolerancije i uvažavanja, organiziranjem tribina, roditeljskih sastanaka, sati odjeljenske zajednice, učeničkih priredbi, objavama na oglasnoj ploči odgojno-obrazovnih ustanova ili na drugi primjeren način.
U sve aktivnosti vezane uz sprječavanje nasilja u obrazovnim ustanovama nužno je uključiti djecu i mlade, te roditelje, zakonske zastupnike, odgojno-obrazovne zaposlenike i ostale stručne osobe kao aktivne sudionike i partnere, kako bi se dugoročno promicala načela nenasilja, kao preduvjeta kvalitetnog i sigurnog odrastanja djece.

Sveobuhvatna i kvalitetna zaštita djece podrazumijeva zajednički rad svih nadležnih institucija i tijela, jer prepuštanje tereta odgovornosti i djelovanja samo jednom sudioniku (npr. samo školi, policiji ili centru za socijalni rad) neće dati očekivane rezultate, niti će doprinijeti smanjivanju nasilja nad i među djecom i mladeži u obrazovnom sustavu.
ZAVRŠNE ODREDE

· Ovaj Protokol izrađen je na osnovu važećih zakonskih propisa.
· Po donošenju ovog Protokola  resorna ministarstva dužna su upoznati tijela i ustanove iz svog djelokruga s činjenicom njegova donošenja i svrhom donošenja, te osigurati njegovu dostupnost kao i poduzeti sve potrebne mjere radi njegove dosljedne primjene.
· Ministri resornih ministarstva i ravnatelji centara za socijalni rad, svojim potpisom potvrđuju da su upoznati s odredbama ovoga Protokola i preuzimaju odgovornost za njegovu primjenu.

· Ovaj Protokol će nakon potpisivanja biti objavljen u „Službenim novinama HNŽ“, na web-stranici Vlade HNŽ i biti predstavljen na sjednici Vlade HNŽ.

Mostar, 9. svibnja 2013. godine
Ministarstvo prosvjete, znanosti, kulture i športa HNŽ
_____________________________________

Ministar Zlatko Hadžiomerović

Ministarstvo zdravlja, rada i socijalne skrbi  HNŽ
______________________________________

Ministar Mladen Bošković

Ministarstvo unutarnjih poslova HNŽ
____________________________

Ministar Mario Šulenta

Centar za socijalni rad Mostar

___________________________

Ravnateljica Zora Dujmović

Centar za socijalni rad Konjic

________________________

Ravnatelj Senad Kraljušić

Centar za socijalni rad Jablanica

________________________

Ravnateljica Begzada Šukman

Centar za socijalni rad Prozor-Rama

_____________________________

Ravnateljica Mara Franjić

Centar za socijalni rad Stolac

_________________________

Ravnatelj Ivan Perić

Centar za socijalni rad Čapljina

__________________________

Ravnateljica Irena Vrankić 
Centar za socijalni rad Čitluk

______________________

Ravnatelj Zdenko Markota

